Galoner eller tresser er dekorative bånd med innvevde metalltråder. De brukes som pynt på innredningstekstiler og som besetning på klær, særlig for å angi tjenestegrad på uniformer. Bildet viser en kommandørkaptein i Sjøforsvaret og daværende admiral i den amerikanske marinen Jonathan Greenert 2012.
**Galon** (fra fransk *galon*) er et vevd bånd med eller uten tråder omspunnet med metall (tradisjonelt gull- og sølvtråd). Galoner kan være mer eller mindre brede og formet som flate fletter eller snorer. De lages av silke, ull, bomull eller andre materialer. Galoner brukes tradisjonelt som pynt på innredningstekstiler (draperier som gardiner og portierer) og stoppede sittemøbler – og som dekorativ besetning på klær og for å angi tjenestegrad og annet på uniformer.

Galon kan også kalles tresse (fra italiensk *treccia*, flette av tre deler).

På uniformer og klær
--------------------

Livrékledt kusk ved det nederlandske hoffet i uniformspreget 1700-tallsdrakt med galoner, dekorative kantbånd, på justaucorpsfrakken og trekanthatten. Foto: 2013 
Lisseornamenter i europeisk mannsdrakt skal være inspirert av dekorasjoner på tyrkiske drakter. Slike ble tatt i bruk i barokken fra 1590-tallet. Ulike draktbesetninger var svært vanlig i den sivile herremoten fram til slutten av 1700-tallet. Bruken ble deretter stort sett begrenset til fargerike uniformer. Galonbesetning på uniformer var enten dekor, funksjonskjennetegn, kjennetegn for eliteavdelinger eller gradstegn. Galoner kan i tillegg brukes som dekor og kjennetegn på for eksempel skulderpartier og luer og som striper langs buksebein.

Galoner er forsatt vanlig som distinksjoner og insignier nederst på ermene på moderne uniformsjakker. Slike gradstegn brukes av offiserer i mariner og flyvåpen såvel som i sivil sjø- og luftfart. Antall bånd og striper, eventuelt supplert med «øye» (løkke) og stjerner, viser hvilken tjenestegrad befalet har.

Dekorative kantbånd og snorbesetninger er også beholdt på noen slåbroker, på gammeldagse livréer (uniformsliknende tjenerdrakter) og på visse religiøse, seremonielle embetsdrakter og kirketekstiler.

På innredningstekstiler
-----------------------

Dekorbånd med dusker og frynser til bruk på innredningstekstiler. Illustrasjon fra *Decorative textiles; an illustrated book on coverings for furniture, walls and floors* fra 1918.
Galoner på boligtekstiler har tradisjonelt vært brukt på stoppede møbler, draperier og tapeter av tekstil. Tresser kan kombineres med dusker, frynser, snorer og annet possement (ulike former for tekstilpynt).

Verbet ‘galonere' vil si å kante med snorer eller pynte med galoner.

Se også
-------

* Passepoiler, smale fargede kantbånd for å pynte, merke eller forsterke et plagg
* Chevron (sparre), V-formet gradsdistinksjon i blant annet USA og Storbritannia
* Possement, besetning av silke-, gull- eller sølvtråd til fine drakter og boligtekstiler, deriblant overspunne snorer, vevde bånd, dusker og frynser
* Gradstegn, insignier for rangtrinn i militære organisasjoner og visse sivile virksomheter
* Flette
* Broderi
* Svalereder, kappefomet skulderpynt på uniformer

Referanser
----------

1. ↑  Oppslagsordet 'galon' i *Bokmålsordboka* og *Nynorskordboka*
2. ↑  Oppslagsordet 'galon' i *Ordbog over det danske sprog* (etymologi og bruk i dansk 1700-1950)
3. ↑  Oppslagsordet 'galon' i *Store norske leksikon*
4. ↑  Oppslagsordet 'tresse' i *Bokmålsordboka* og *Nynorskordboka*
5. ↑  Oppslagsordet 'tresse' i *Ordbog over det danske sprog* (etymologi og bruk i dansk 1700-1950)
6. ↑  Oppslagsordet 'brandenburgs/galons' i Henny Harald Hansens *Politikens dragtleksikon* (1978)
7. ↑  Preben Kanniks *Alverdens uniformer* side 292 (Politiken, København, 1967)
8. ↑  *Den store danske* om 'galonere'

Eksterne lenker
---------------

* (en) Galloons – kategori av bilder, video eller lyd på Commons
* Søkbar digitalkopi av *Hærens uniformer i vårt århundrede : et billedhefte* (Forsvarsmuseet, 1996)
* Søkbar digitalkopi av *Marinens uniformer : et billedhefte* (Forsvarmuseet, 1998)
* Gradsoversikt i det norske forsvaret (PDF) Arkivert 19. september 2015 hos Wayback Machine.